ประธานสภาผู้แทนราษฎร ขอบคุณ ส.ส. ที่ห่วงใยความเดือดร้อนประชาชน หากต้องการเปิดประชุมสภาสมัยวิสามัญต้องประสานรัฐบาล หรือเข้าชื่อกัน 1 ใน 3
ประธานสภาผู้แทนราษฎร ขอบคุณ ส.ส. ที่ห่วงใยความเดือดร้อนประชาชน หากต้องการเปิดประชุมสภาสมัยวิสามัญต้องประสานรัฐบาล หรือเข้าชื่อกัน 1 ใน 3 นายชวน หลีกภัย ประธานสภาผู้แทนราษฎร กล่าวถึงกรณีที่ ส.ส. เสนอให้เปิดสมัยประชุมวิสามัญเพื่อหาแนวทางแก้ไขปัญหาผลกระทบจากการแพร่ระบาดของโรคโควิด - 19 ว่า ต้องขอบคุณ ส.ส. ที่ห่วงใยปัญหาของบ้านเมืองและความเดือดร้อนของประชาชน แต่การจะเปิดสมัยประชุมวิสามัญนั้น ประธานรัฐสภาไม่สามารถเปิดเองได้ต้องเป็นกรณีที่รัฐบาลขอให้มีพระราชกฤษฎีกาเปิดประชุมรัฐสภาสมัยวิสามัญ หรือสมาชิกรัฐสภาจำนวนหนึ่งในสามของสมาชิกเข้าชื่อกันเพื่อขอให้มีการเปิดสมัยประชุมวิสามัญก็สามารถทำได้เช่นกัน แต่จนถึงขณะนี้ยังไม่มีการเสนอมามีเพียงการพูดผ่านสื่อ แต่ในส่วนของสภาได้มีการเตรียมความพร้อม ในส่วนของห้องประชุมเอาไว้แล้ว ขณะนี้มีความพร้อมประมาณร้อยละ 90 พร้อมยังเตรียมมาตรการในการป้องกันการแพร่ระบาดของโรคโควิด -19 ทั้งการจัดที่นั่ง 1 ที่เว้น 1 ที่ และจะเชิญผู้นำฝ่ายค้านในสภาผู้แทนราษฎร และ ส.ส. มาหารือถึงกระบวนการในการป้องกันเพื่อความปลอดภัยกับทุกฝ่าย โดยอาจต้องขอความร่วมมือให้ลดจำนวนผู้ติดตามและให้มาเฉพาะเจ้าหน้าที่ที่จำเป็น และกรณีใดที่สมาชิกต้องการอภิปรายให้อยู่เฉพาะคนอภิปราย ส่วนที่เหลือออกไปนอกห้องก่อนจะทำให้จำนวนสมาชิกที่อยู่ในห้องไม่หนาแน่น แต่ทั้งหมดจะต้องมีการหารือกันก่อน อย่างไรก็ตาม ในวันที่ 22 พฤษภาคมนี้ จะเป็นวันเปิดประชุมรัฐสภาสมัยสามัญอยู่แล้ว ดังนั้นจะต้องเตรียมไว้ให้พร้อมไม่ว่าจะเปิดประชุมสมัยวิสามัญหรือไม่ก็ตาม เพราะมีกฎหมายสำคัญที่จะต้องพิจารณา